## Pravilnik o izmjenama i dopunama Pravilnika o dodatnim kriterijima ulaganja i investicijskim ograničenjima mirovinskih fondova

### NN 144/2003 (15.9.2003.), Pravilnik o izmjenama i dopunama Pravilnika o dodatnim kriterijima ulaganja i investicijskim ograničenjima mirovinskih fondova

if !supportEmptyParas endif

# AGENCIJA ZA NADZOR MIROVINSKIH FONDOVA I OSIGURANJA

2113

Na teme­lju
članka 69. točka 1., točke 4. do 8., i točka 10., članka 70., članka 72. i članka
78. Zakona o obveznim i dobrovoljnim mirovinskim fondovima (»Narodne novine«
br. 49/99 i 63/00) i članaka 21. i 23. Zakona o izmjenama i dopunama Zakona o
obveznim i dobrovoljnim mirovinskim fondovima (»Narodne novine« br. 103/03)
Savjet Agencije za nadzor mirovinskih fondova i osigura­nja na sjednici održanoj
28. kolovoza 2003. godine, donio je

## PRAVILNIK

### O IZMJENAMA I DOPUNAMA PRAVILNIKA O DODATNIM KRITERIJIMA ULAGANJA I INVESTICIJSKIM OGRANIČENJIMA MIROVINSKIH FONDOVA

Članak
1.

U Pravilniku o dodatnim kriterijima ulaganja i
investicijskim ograničenjima mirovinskih fondova (»Narodne novine« broj 35/02 i
128/02) u članku 2. stavku 4. riječi »najviše polovina zakonom dozvoljenog
iznosa« zamjenjuju se riječima »2,5% imovine fonda«.

Članak 2.

U članku 3. dodaje se novi stavak 2. koji glasi:

»(2) Repo ugovori smiju se sklapati samo u obliku
prodaje i ponovne kupnje vrijednosnih papira. Dospijeće repo ugovora ne smije
biti dulje od godine dana. U repo ugovorima smiju se koristiti samo vrijednosni
papiri kojima je izdavatelj ili za koje u potpunosti jamči Republika Hrvatska,
Hrvatska narodna banka ili neka od zemalja članica OECD-a koja zadovoljava
uvjet iz članka 2. stavka 3. ovoga Pravilnika. Udio repo ugovora u imovini
fonda određuje se temeljem ugovorene novčane vrijednosti vrijednosnih papira
prilikom njihove ponovne kupnje.«

Dosadašnji stavci 2. do 8. postaju stavci 3. do 9.

U stavku 8. točki 2. koji postaje stavak 9. točka 2.
riječi »samo za svrhu osiguranja potraživanja i imovine« zamjenjuju se riječima
»isključivo radi zaštite imovine i obveza«.

Članak 3.

U članku 5. dodaje se novi stavak 1. koji glasi:

»(1) Obveznice za čiji povrat u potpunosti jamči
Republika Hrvatska smatraju se obveznicama čiji je izdavatelj Republika
Hrvatska. Na ulaganje imovine fonda u takve obveznice primjenjuju se opća
ograničenja i kriteriji ulaganja, koja se odnose na ulaganja u vrijednosne
papire koje je izdala Republika Hrvat­ska.«.

Dosadašnji stavci 1. do 3. postaju stavci 2. do 4.

U članku 5. dodaje se novi stavak 5. koji glasi:

»(5) Obveznice za čiji povrat u potpunosti jamči neka
država članica OECD-a smatraju se obveznicama koje je izdala ta država. Na
ulaganje imovine fonda u takve obveznice primjenjuju se opća ograničenja i
kriteriji ulaganja, koja se odnose na ulaganja u vrijednosne papire izdane od
strane drugih država.«.

Dosadašnji stavci 4. do 6. postaju stavci 6. do 8.

Članak 4.

Depozite kod jedne ili više međusobno povezanih
banaka, čiji je udio u imovini na dan stupanja na snagu ovoga Pravilnika veći
od 2,5%, mirovinsko društvo je dužno uskladiti s odredbama članka 1. ovoga
Pravilnika po njihovom dospijeću.

Članak 5.

Ovaj Pravilnik stupa na snagu osmoga dana od dana
objave u »Narodnim novinama«.

Klasa:
011-01/02-01/41
Urbroj: 383-01-03-5
Zagreb, 28. kolovoza 2003.

Predsjednik
Savjeta
**dr. sc Vladimir Lasić,** v. r.

Pravilnik, NN 144/2003-2113